**Eivind Johansen** (født 22. juni 1970, død 12. desember 2000 i Oslo i Norge) var en norsk torpedo fra Torshov i Oslo.

Eivind Johansen har blitt omtalt som kanskje den mest fryktede i torpedomiljøet. Han tjente store penger på torpedooppdrag for finanstopper. Men gikk heller ikke av veien for småoppdrag i snuskete bakrom. Johansen, som var kjent som pengeinnkrever for Hells Angels og nært knyttet til den kjente torpedoen Jan Kvalen, gikk under kallenavnet «Makita-Eivind» etter den type drill han pleide å bruke til å true de han skulle kreve inn penger fra.

Heksejakt på kjent politimann
-----------------------------

Eivind Johansen skal i noen år ha drevet heksejakt på den kjente politimannen Eirik Jensen. Johansen skal ha sverget høylytt på å drepe Jensen uten at sistnevnte har visst hva som var årsaken til konflikten. Jensen har beskrevet Johansen som klin kokos, enormt stor, full av anabole steroider og sentralstimulerende stoffer, og at han har bevist at han hadde voldelige kapasiteter. Ifølge Jensen skal Johansen ha brukt vinkelsliper på kneskåler og ha skutt en person i testiklene. I Sverige hadde Johansen en sak på seg der han hadde brukt batteridrevet drill og boret seg gjennom begge knærne på en person som skyldte penger. Konflikten mellom Jensen og Johansen ble løst etter at Jensen konfronterte ham med truslene da han kom over Johansen under et spaningsoppdrag på Frogner i Oslo.

Fengselsopphold
---------------

I 1996 ble Eivind Johansen dømt til fire og et halvt års fengsel for å ha skutt en tidligere bekjent fire ganger i bena.

Brå død
-------

En uoverensstemmelse som følge av en langvarig krangel om penger var utgangspunktet for at Eivind Johansen oppsøkte lokalene til MC-klubben Untouchables på Grorud i Oslo 12. desember 2000. Etter først å ha utøvet vold nede i motorsykkelverkstedet i første etasje i bygget, skal Johansen ha stormet opp en trapp for å ta tre menn som hadde bevæpnet seg i påvente av ham. Johansen ble truffet av skudd i bryst og hode, falt ned trappen og ble liggende død på avsatsen inn til annen etasje i klubblokalene. Liket ble senere pakket inn og fraktet i en uregistrert kassevogn til Roa stasjon, hvor politiet fant den drepte to dager senere. De tre mennene hevdet at drapet skjedde i nødverge og erkjente ikke straffskyld, men ble i Oslo tingrett dømt for forsettlig drap og medvirkning til drap. Sven Rune Merhof ble dømt til seks års fengsel for å ha skutt og drept Johansen, mens de to andre ble dømt til fire og to års fengsel for medvirkning.

Høsten før drapet skal Johansen ha begynt å gå bevæpnet med skytevåpen på fester og i andre sosiale sammenhenger etter at hans nære torpedo-kollega Jan Kvalen ble skutt og såret. Det skal ha vært en slags krigstilstand mellom gjengen til Kvalen og en rivaliserende torpedogjeng kjent som Svenskeligaen. Senest november 2000 var Johansen bevæpnet på et nachspiel i et velstående nabolag der festen ble avsluttet med skuddløsning. Etter at Kvalen mer eller mindre frivillig trakk seg ut av torpedomiljøet som følge av konflikten med Svenskeligaen, etterlot han tronen til Eivind Johansen. Drapet på Johansen noen måneder senere markerte et vendepunkt i torpedomiljøet. Nye personer tok over dominansen.

Blant gjestene under begravelsen var Hells Angels-topper og representanter for Tveita-gjengen.

Referanser
----------

1. ↑  «Knallhard pengeinnkrever». VG. 15. desember 2000.
2. ↑  Lier, Stein Morten (2013). *Mafia i Norge*. Kagge. ISBN 9788248911494.
3. ↑  Kjetil Kolsrud (20. juni 2001). «To menn blir tiltalt for drap på torpedo». Aftenposten. Arkivert fra originalen 22. mars 2017.
4. ↑  Ole G. Olsen (2004). «Torpedo-Norge: Mer muskler, vold og råskap». *Vi Menn*.
5. ↑  Eirik Jensen, Thomas Winje Øijord (2015). *På innsiden: historien om mitt politiliv*. Kagge. ISBN 9788248913283.
6. ↑  «Torpedo-drapet: Han ønsket å leve et normalt liv». VG. 18. desember 2000.
7. ↑  «Torpedo funnet død i varebil». VG. 15. desember 2000.
8. ↑  «Torpedo-drapet: Ba om våpenhjelp». VG. 31. januar 2001.
9. ↑  Harald S. Klungtveit (25. juni 2014). «Kriminelle «fiender» samarbeider tett om narko-millionene». Dagbladet.
10. ↑  «Dømt for torpedo-drap». NRK. 19. april 2002.
11. ↑  Arve Bartnes og Ole Bjørner Loe Welde (16. desember 2000). «Raske penger - brå død». Dagbladet.
12. ↑  Alexander L. Bergan (9. januar 2011). «Historien om Oslos underverden». Side3.
13. ↑  «Med farlige forbindelser». Trønder-Avisa. 5. oktober 2005. Arkivert fra originalen 22. mars 2017. Besøkt 21. mars 2017.